**רחל עזריה** (נולדה ב-21 בדצמבר 1977) היא אשת ציבור ישראלית ומובילת שינוי חברתי, חברת הכנסת לשעבר מטעם סיעת "כולנו" בכנסת ה-20 , חברת מועצת מועצה וסגנית ראש העיר ירושלים לשעבר מטעם סיעת "ירושלמים".

ביוגרפיה
--------

עזריה נולדה בירושלים לישראל עזריה, יליד תוניסיה, ולשרון לבית פרידמן, ילידת ארצות הברית. גדלה במושב בית גמליאל, התחנכה בחינוך הממלכתי דתי ובבני עקיבא. שירתה בצה"ל כמורה חיילת בחברה להגנת הטבע (בית ספר שדה עפרה).

סיימה בהצטיינות לימודי תואר ראשון בפסיכולוגיה ותואר שני ביישוב סכסוכים באוניברסיטה העברית. בשנים 2009–2010 הייתה עמיתה בבית הספר למנהיגות חינוכית, שבמכון מנדל למנהיגות.

### פעילות ציבורית

בשנת 2001, במהלך לימודיה באוניברסיטה, החלה את פעילותה הציבורית, במסגרת ארגון הסטודנטים מגמה ירוקה, בתחילה כפעילה בקמפיינים סביבתיים ובהמשך כרכזת תא הסטודנטים, חברת צוות ההנהלה וחברה בוועד המנהל. בשנים 2004–2007 ניהלה את ארגון "מבוי סתום" המסייע למסורבות גט בהתמודדות עם בתי הדין הרבניים, בהליכי גירושין מגבר סרבן גט. הייתה ממקימי פורום רשות הרבים לארגוני התחדשות יהודית בירושלים.

עזריה הייתה שותפה ומובילה במספר רב של קמפיינים למען שינוי חברתי, ביניהם הרכבת המהירה לירושלים, מאבק נגד הדרת נשים, פעילות למען משפחות צעירות, התגייסות לסיוע למשפחות אנשי מילואים, מאבק עובדות הצהרונים ועוד.

### פעילות בעיריית ירושלים

עזריה נבחרה למועצת עיריית ירושלים בבחירות של שנת 2008, עת עמדה בראש רשימה משותפת של סיעת "ירושלמים" וסיעת "התעוררות בירושלים". הרשימה המשותפת פנתה לקהל מצביעים צעיר (חילוני ודתי כאחד) – סטודנטים ומשפחות צעירות. הרשימה קיבלה שני מושבים (מתוך 31) במועצת העיר עם 16,692 קולות.

עם תחילת הקדנציה הצטרפה סיעת "ירושלמים" לקואליציה ועזריה קיבלה את תיק החינוך לגיל הרך (שלא היה קיים עד אז) ואת תיק המינהלים הקהילתיים. במסגרת החזקת תיקים אלה יזמה את תוכנית החודש ה-11 להארכת שנת הלימודים בגנים, תוכנית ראשונה מסוגה בישראל.

במחאה החברתית של קיץ 2011, הייתה עזריה אחת ממנהיגות המאהל הירושלמי, וממובילות צעדת העגלות, שדרשו תנאים טובים יותר לגידול ילדים. עם הקמתה של ועדת טרכטנברג, הוזמנה עזריה להופיע בפני הוועדה כדי להציג בפניה את התוכניות שהגתה לחינוך חינם וסבסוד צהרונים בירושלים. ועדת טרכטנברג אימצה את המתווה שבנתה בירושלים לרמה הארצית, וממשלת ישראל התחילה ליישם זאת בשנת הלימודים תשע"ג. בינואר 2013, כשרפורמת הצהרונים עמדה להיות מיושמת בירושלים, התגלתה הרעת תנאים משמעותית בתנאי הגננות והסייעות. עזריה הובילה מחאה משותפת להורים ולעובדות, יחד עם כח לעובדים, שכללה שביתה בצהרונים ולבסוף מנעה את הרעת התנאים ואיפשרה למהלך לצאת אל הפועל.

עזריה הייתה מעורבת בקמפיינים נוספים שנושאם חינוך ובהם הצעה להתאמת חופשות בין הורים וילדים, ו'ארוחה 10' שדרשה שתהיה ארוחה זו במוסדות חינוך.

בעת הקמפיין לבחירות המוניציפליות ב-2008, ביקשה סיעת "ירושלמים" לפרסם שלטים על גבי אוטובוסים של אגד ברחבי העיר. "כנען מדיה בתנועה בע"מ", זכיינית הפרסום על האוטובוסים, סירבה לפרסום המודעה כיוון שתמונתה של עזריה הייתה אמורה להתנוסס עליה, כשטענתה שתמונות נשים על גבי אוטובוסים מביאות להשחתתן. בעקבות סירובה של כנען עתרה עזריה לבג"ץ שהורה לפרסם את המודעה המכילה את תמונתה על גבי האוטובוסים.

באוקטובר 2010, במהלך חג הסוכות, הגישה עזריה עתירה לבג"ץ (נגד משטרת ישראל ועיריית ירושלים) בשל אי-אכיפת החוק שאסר על הפרדה מגדרית במדרכות. ההפרדה התקיימה בשכונת מאה שערים במהלך החג. בעקבות העתירה הודיעה המשטרה שתפעל לביטול ההפרדה המגדרית, ובאת כוח המשטרה הצהירה כי "מקובל על המדינה כי במרחב ציבורי מובהק כגון רחובות עיר, קיים איסור על הפרדה על רקע מגדרי". לאחר שהתחייבות זו לא יושמה הגישה עזריה עתירה נוספת באוקטובר 2011 וגם בדיון בה התחייבה המשטרה למנוע הקמת גדרות להפרדה מגדרית. בעקבות העתירה פיטר ראש עיריית ירושלים, ניר ברקת, את עזריה מהקואליציה, לטענתו, בשל הכללתה של העירייה ברשימת המשיבים. הפיטורים הובילו לסערה תקשורתית והעלאת נושא הדרת נשים לראש סדר היום הציבורי. בסוכות 2012 ההפרדה בוצעה במאה שערים ללא מחיצות. מלבד הקטע האחרון, בצמוד לבתי הכנסת של תולדות אהרן וברסלב.

בבחירות לרשויות המקומיות ב-2013 עמדה עזריה בראש סיעת "ירושלמים" שזכתה בשני מושבים במועצת העיר יחד עם תמיר ניר. "ירושלמים" הצטרפה לקואליציה העירונית, במסגרתה מונתה עזריה לסגנית ראש העיר, משנה לתיק החינוך, ומחזיקת תיק מעמד האישה. במסגרת תפקידה, הכניסה למערכת החינוך היסודי בעיר את תוכנית 'היתרון הירושלמי', שמחזק את הקשר בין ילדי ירושלים למוסדות התרבות בעיר באמצעות מספר ביקורים של הכיתה באותו מוסד תרבות באותה שנה (מוזיאון ישראל,  גן החיות התנ"כי, הגן הבוטני, ועוד) כאשר בכל שכבת גיל הילדים נקשרים למוסד תרבות אחר בעיר. בזמן כהונתה בתפקיד, הובילה עזריה מעבר של ארוחות גני הילדים בעיר לתפריט בריא. במסגרת השינוי, הוצאו מתפריטי ארוחות הילדים בשר מעובד, וצומצמו כמויות המלח, השמן, והסוכר בארוחות הילדים.

### פעילות כחברת כנסת

ב-6 בינואר 2015 הודיעה יחד עם משה כחלון על הצטרפותה למפלגת כולנו,הוצבה במקום החמישי ברשימה ונבחרה מטעמה לכנסת העשרים.

עזריה שימשה יושבת ראש ועדת הרפורמות של הכנסת לאחר מינויו של אלי כהן לשר הכלכלה והתעשייה, חברה בוועדת הכספים, ועדת הפנים והגנת הסביבה, וועדת האתיקה של הכנסת. היא שימשה גם כיושבת ראש-משותפת ל"שדולה ליהדות ישראלית", יחד עם ח"כ אלעזר שטרן, יו"ר משותפת ל"שדולה הסביבתית-חברתית", יחד עם ח"כ דב חנין וח"כ תמר זנדברג, יו"ר "שדולת המשפחות הצעירות" ויו"ר משותפת עם חברי הכנסת איתן כבל וישראל אייכלר ב"שדולה לאורח חיים בריא".

הצעת החוק הראשונה שהגישה עזריה הייתה "חוק החופשות" שביקשה להעלות את מינימום ימי החופשה לכל עובד במשק מ-10 ימים ל-12 ימים. החוק עבר בהצלחה את כל שלבי החקיקה ואושר סופית בפברואר 2016 תוספת ימי החופשה משפיעה על כ-1.5 מיליון שכירים במשק.

הצעת חוק נוספת של עזריה בתחום המשפחות היא 'חוק הורות שוויונית'. החוק מאפשר להורים להתחלק בשעת ההנקה הניתנת לאם במשך ארבעה חודשים לאחר חופשת הלידה, ומשנה את שמה ל"שעת הורות". הנחת המוצא הייתה כי שעה זו אינה מנוצלת בהכרח להנקה אלא לאסוף את הילדים מגני הילדים ומבית הספר. בחוק זה שונה שם חופשת הלידה לתקופת לידה והורות. החוק עבר סופית בכנסת בחודש יולי 2016.

חוק נוסף שח"כ עזריה העבירה יחד עם ח"כ רועי פולקמן הוא חוק ימי מחלת ילד. החוק מאפשר להורים לחלק ביניהם את ימי המחלה של ילד מבלי להפסיד ימי חופש נוספים. על פי החוק שעבר סופית באוגוסט 2016, ימי המחלה של ההורים יספרו יחד, כך שמהיום השני יקבלו תשלום על חצי יום ומהיום הרביעי תשלום מלא. במקום המצב לפני העברת החוק, בו כל יום מחלה שלוקח אחד ההורים נספר בנפרד.

בחודש נובמבר 2016, העבירה עזריה את חוק פיקוח ההרכב התזונתי על המזון המוגש בצהרונים.

החל מינואר 2017 כיהנה כיושבת ראש הוועדה המיוחדת לדיון בהצעת חוק הרשות הממשלתית להתחדשות עירונית ובסעיפים מהצעת חוק התוכנית הכלכלית וחודש לאחר מכן החלה לכהן כיושבת-ראש הוועדה המיוחדת לדיון בהצעות חוק הפיקוח על שירותים פיננסיים מוסדרים, עבודת נשים-תקופת הלידה וההורות.

בשנת 2017 נבחרה על ידי העיתון דה מרקר לאחת מ-"100 המשפיעים בישראל".

עזריה, שנחשבת לסמן ליברלי בציונות הדתית בכלל ובקואליציה בפרט, בלטה בכנסת העשרים במאבקיה מול חקיקה דתית. היא התנגדה לחוק הכשרות של ש"ס שלטענתה היה פוגע בכל אדם מסורתי או דתי שרוצה לשמור על כשרות ללא תעודת הרבנות הראשית. היא התנגדה לחוק השבת של ח"כ מיקי זוהר, בטענה שמפרה את הסטטוס קוו בכך שמגדירה מה סגור בשבת אך איננה מגדירה מה פתוח לטובת הציבור החילוני. היא התנגדה לחוק המקוואות של ח"כ משה גפני בטענה שהחוק יפגע במסורות טבילה של נשים מסורתיות ודתיות שהרבנות הראשית לא מעוניינת לאשר. התנגדויות אלה הובילו לעימותים קואליציוניים רבים, ואף לבלימת חלק מהחוקים[דרוש מקור].

ביוני 2018 בעודה מכהנת כחברת כנסת הודיעה על מועמדותה בבחירות לראשות העיר ירושלים. בספטמבר 2018 הודיעה על פרישתה מהמירוץ והעברת תמיכתה לזאב אלקין.

בנובמבר 2018 הפרה את המשמעת הקואליציונית והצביעה בעד הצעת חוק להתרת תחבורה ציבורית בשבת.

### לאחר כהונתה בכנסת

בספטמבר 2020 יצא לאור ספרה הראשון "המדריכה למהפכה". הספר מסביר כיצד פעילים חברתיים יכולים להוביל שינוי חברתי במדינת ישראל.

במאי 2020, עזריה מונתה ליו״ר חיים וסביבה.

ב-29 בנובמבר 2022 מונתה למנכ"לית תנועת דרכנו. היא סיימה את כהונתה בתפקיד באוגוסט 2023.

ב7 לאוקטובר 2023, יזמה והקימה עם שותפות את "העוגן למשפחות המילואים", מערך התנדבותי המסייע למשפחות בהן בן או בת הזוג התגייסו למילואים. מערך מבבוסס על התארגנות דומה שהקימה וניהלה בימי צוק איתן בהיותה סגנית ראש עיריית ירושלים.

חיים אישיים
-----------

תושבת שכונת קטמונים בירושלים, נשואה לאלישיב, מורה לתלמוד, ואם לארבעה.

קישורים חיצוניים
----------------

ויקישיתוף מדיה וקבצים בנושא **רחל עזריה** בוויקישיתוף
* 

* רחל עזריה, באתר הכנסת

* רחל עזריה, ברשת החברתית פייסבוק

* רחל עזריה, סרטונים בערוץ היוטיוב

* רחל עזריה, באתר כנסת פתוחה
* אתר למנויים בלבד עפרה אידלמן, מבניין העירייה לח"כ רחל עזריה: כך הופכים למחוקקים מן המניין, באתר הארץ, 3 באפריל 2015
* נעמה לנסקי, "אני טובה פי 700 מכל האחרים", באתר ישראל היום, 5 ביולי 2018
* שירית אביטן כהן, ‏"נכשלנו בירושלים כי הבחירות היו מקוטבות ושבטיות", בעיתון מקור ראשון, 2 בדצמבר 2018
* רן פוני, ח"כ לשעבר רחל עזריה: "זה לא הזמן להיות בפוליטיקה עכשיו, הכנסת בהלם", באתר ישראל היום, 15 באוקטובר 2020

הערות שוליים
------------

1. ↑  התשובה להדרה – נשים מנהיגות פוליטיזציה של ההתחדשות היהודית, באתר "קומו!"
2. ↑  עידית ליבנה, גוד מורנינג ג'רוזלם, באתר nrg‏, 13 בנובמבר 2008
3. ↑  אורנית עצר, חודש לימודים נוסף ב-80 גני ילדים בי-ם, באתר ערוץ 7, 7 ביוני 2010
4. ↑  אדריאן פילוט, ‏"הורים משלמים 600 שקל בחודש על תחליפי חלב", באתר גלובס, 5 בספטמבר 2011
5. ↑  הילה ויסברג, "סיפרתי לטרכטנברג שמשלמים 1,200 שקל בחודש על צהרון שנמשך שעתיים - הוא היה המום", באתר TheMarker‏, 11 באוקטובר 2011
6. ↑  חן פונדק, עיריית י־ם לגננות: הסכימו לקיצוץ בשכר או שתפוטרו, באתר כלכליסט, 7 בינואר 2013
7. ↑  חדשות 2, ‏חופשת ל"ג בעומר - בת יומיים, באתר ‏מאקו‏, 24 באפריל 2013
8. ↑  נטעלי גבירץ, ‏מחאה: "תנו לילדינו אוכל בריא בצהרונים", באתר ‏מאקו‏, 30 בדצמבר 2012
9. ↑  פנחס וולף‏, י-ם מתעוררת לתמונות מועמדות על האוטובוסים, באתר וואלה!‏, 10 בנובמבר 2008
10. ↑  מיה בנגל, בג"ץ: להפסיק ההפרדה המגדרית במאה שערים, באתר nrg‏, 28 בספטמבר 2010  
בג"ץ 6986/10 חברת מועצת עיריית ירושלים, רחל עזריה ואח' נ' משטרת ישראל ואח', ניתן ב־28 בספטמבר 2010
11. ↑  צופיה הירשפלד, לא תפרידו אותה: רחל עזריה נגד מאה שערים, באתר ynet, 26 באוקטובר 2011;  
בג"ץ 7521/11 רחל עזריה נ' משטרת ישראל ואחרים
12. ↑  ורד קלנר, ‏הנשים ייעלמו מהמרחב הציבורי? לא אם זה תלוי ברחל עזריה, באתר גלובס, 24 בנובמבר 2011
13. ↑  שרעבי, רחל, הצטלבות של אתניות, תרבות וזהות אצל צעירים גיאורגים בישראל, **Moreshet Israel**, 2019, עמ' 181–215 doi: 10.26351/mi/17/7
14. ↑  שרות גלובס, ‏החל ממחר: יום חופש נוסף לכלל העובדים בישראל, באתר גלובס, 30 ביוני 2016
15. ↑  ערוץ 7, באתר www.inn.co.il
16. ↑  דנה ירקצי‏, אושרה הגדלת דמי מחלה להורים; יו"ר התעשיינים: יעשו חפלה עם הילד, באתר וואלה!‏, 19 ביולי 2016
17. ↑  תפקידים בכנסת, באתר m.knesset.gov.il
18. ↑  100 המשפיעים בישראל לשנת 2017 של עיתון דה מרקר (עזריה היא מספר 80)
19. ↑  ערוץ 7, מועמדת חדשה לראשות העיר ירושלים, באתר ערוץ 7, 24 ביוני 2018
20. ↑  חיים לב, רחל עזריה הצביעה בעד תח"צ בשבת, באתר ערוץ 7, י"ג בכסלו תשע"ט 21 בנובמבר 2018
21. ↑  המדריכה למהפכה, בהוצאת כנרת זמורה-ביתן דביר
22. ↑   ציוץ של רחל עזריה ברשת החברתית אקס (טוויטר), 29 בנובמבר 2022
23. ↑  רחל עזריה מונתה למנכ"לית תנועת דרכנו, באתר ערוץ 7, ‏2022-11-29
24. ↑  העוגן למשפחות המילואים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008898376305171
* VIAF: 4264163513757911230006
* WorldCat (עם VIAF): 4264163513757911230006

 |